ORDE do 16 de decembro de 2008 sobre a aprobación definitiva do Plan Xeral de Ordenación Municipal do Concello de Castrelo do Val.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 27/01/2009

O Concello de Castrelo do Val remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en adiante LOUG).
I. Antecedentes.
Esta consellería mediante a Orde do 11 de xullo de 2008 acordou, de conformidade co disposto no artigo 85.5º b) da LOUG, non outorgar a aprobación definitiva do Plan Xeral de Ordenación Municipal do Concello de Castrelo do Val, debendo introducirse as modificacións necesarias para corrixir as deficiencias que nela se establecían.
A Subdirección Xeral de Infraestruturas e Normativa Técnica da Dirección Xeral de Telecomunicacións (Ministerio de Industria, Turismo e Comercio) emite informe o 2 de setembro de 2008.
Os servizos técnicos e xurídicos municipais emitiron informe os días 20 de outubro de 2008 e 22 de outubro de 2008 respectivamente.
O Pleno do Concello de Castrelo do Val adoptou o acordo de aprobación do Plan Xeral de Ordenación Municipal o día 27 de outubro de 2008.
O expediente municipal foi remitido a esta consellería para resolver sobre a súa aprobación definitiva, tivo entrada no seu rexistro o 10 de novembro de 2008.
II. Consideracións e fundamentos.
II.1. A Dirección Xeral de Ordenación do Territorio e Urbanismo eleva un informe-proposta, no que se fan as seguintes consideracións:
Logo de analizar o expediente administrativo e os documentos que integran o Plan Xeral de Ordenación Municipal do Concello de Castrelo do Val, infórmase que no plan xeral que presenta o concello aparecen corrixidas as deficiencias sinaladas na Orde do 11 de xullo de 2008.
II.2. De conformidade co artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
En base ao antedito, resolvo,
1. Outorgar a aprobación definitiva ao Plan Xeral de Ordenación Municipal do Concello de Castrelo do Val, de acordo co punto 5º a) do artigo 85 da LOUG.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 16 de decembro de 2008.
María José Caride Estévez
Conselleira de Política Territorial, Obras
Públicas e Transportes